Guðmundur Ingi Guðbrandsson , umhverfisráðherra , var meðal ræðumanna , sem ávörpuðu umdæmisþingið þegar umhverfismálin voru rædd . Þema umdæmisþings Rótarý í ár var tengt umhverfismálum sem voru rædd í sérstakri málstofu á þinginu . Auk þess voru margir stuttir fyrirlestrar um efnið fluttir á þinginu sjálfu . Umhverfismálin eru eitt af áherslumálum Önnu Stefánsdóttur , umdæmisstjóra Rótarý , sem hún hefur m.a. tekið fyrir og rætt í heimsóknum sínum til rótarýklúbbanna . Umdæmisnefnd Rótarý samdi umhverfisstefnu fyrir Rótarý á Íslandi sem var tekin fyrir og samþykkt á umdæmisþinginu 12. október sl. svohljóðandi : Umhverfisstefna Rótarý á Íslandi Rótarýhreyfingin , sem er meðal stærstu og áhrifamestu mannúðarsamtaka heims , einbeitir sér nú í auknum mæli að umhverfis - og loftslagsmálum . Hamfarahlýnun jarðar ógnar lífsviðurværi fólks í mörgum löndum og ef ekkert er að gert munu loftslagsbreytingar ógna lífsviðurværi allra jarðarbúa innan fárra ára . Verkefni hreyfingarinnar snúast meir og meir um að takast á við þær afleiðingar sem breytingar í umhverfi og loftslagi hafa á samfélög . Rótarý á Íslandi setur sér umhverfisstefnu og vill með því verða virkt afl í umhverfismálum og efla umræðu um lausnir til verndar umhverfinu . Rótarý á Íslandi hvetur félaga sína til að vera virkir í verndun umhverfis og auka umhverfisvitund félagsmanna . Rótarýfélagar taki höndum saman um að breiða út mikilvægi góðrar umgengni við umhverfið og náttúru landsins . Allir klúbbar setji sér markmið í umhverfismálum og hafi verkefni sem tengjast verndun umhverfis á starfsáætlun sinni . Umdæmið og klúbbar kappkosti að nota umhverfisvænar vörur í öllum verkefnum sínum í náinni samvinnu við viðskiptavini og þjónustuaðila . Jafnframt leitist klúbbar við að draga úr pappírsnotkun , eins og kostur er . Rótarýhreyfingin leggur áherslu á að minnka matarsóun , draga úr mengandi samgöngum , efla kolefnisbindingu í gróðri og aðrar þær aðgerðir sem leiða til mótvægis við hlýnun jarðar . Séð yfir hluta fundarsalarins í Menntaskóla Kópvogs , þegar umræður um umhverfismálin stóðu yfir á umdæmisþingi Rótarý .